جوف خنافري ولا غار خنافري (ب لفرانصاوية: Fosse nasale، ب نݣليزية:Nasal cavity) هيا واحد ليصپاص واسع على شكل تجويفة فوسط لوجه واللي كاينة فوق لحفرا الفمية و بين لوربيطات لعينينية، ؤ هوا موهيم فالتنفوس و الشمان ولايني حتا الدوقان و النطقان اللي كايتعتابرو تانويين فلخدمة ديالو. كاع الناس عندهوم جوج ديال الجوفات لخنافرية واحد فليمن ولاخر فليسر مفرقين بواحد اللامة عضمية سميتها فراقة خنافرية أولا سيپتوم خنافري. الجوف لخنافري داير بحال شي بيت فيه ربعة دلحيوطا اللي كايتكونو من كادر عضمي و لكورنيتات. و فهاد الجوف كاينين جوج فتحات وحدا قدامية سميتها التقبة لبوعويدوشكلية هي اللي كاطل على التقبات ديال النيف، ؤ لورانية كاطل على الشكوانة اللي هيا واحد لفتحة كاتربط بين الجوف لخنافري و لحلقوم . الا بغينا نوصفو الجوف بلمزيان غادي نقولو عليه باللي فيه: حيط فوقاني(السقف). حيط تحتاني(الرݣا) اللي هوا نيت لفرصادة لفوقانية ديال اللها. حيط جنبي(براني). حيط وسطاوي(دخلاني) واللي هوا نيت السيپطوم لخنافري. - لفرّاقة لخنافرية أولا السيپطوم لخنافري هيا لامة عضموكارتيلاجية كاتكون من تلاتة ديال لپياسات : جوج عضومة :لقومير و اللامة لعمودية ديال ليتمويد. زيد عليهوم لكارتيلاج السيپطالي هوا اللي هاز النيف وكايعطي ليه لفورمة ديالو.